b'\n_START_ARTICLE_\nNelip\xc4\x8di\xc4\x87i\n_START_PARAGRAPH_\nNelip\xc4\x8di\xc4\x87i ali Nelipi\xc4\x87i, hrva\xc5\xa1ka srednjeve\xc5\xa1ka plemi\xc5\xa1ka rodbina._NEWLINE_Nelip\xc4\x8di\xc4\x87i izhajajo iz plemena Sna\xc4\x8di\xc4\x87ev, enega od dvanajstih hrva\xc5\xa1kih plemen. Njihove posesti so se nahajale med rekama Krko in Cetino (utrdbe Knin, Sinj, Klju\xc4\x8d, Ne\xc4\x8dven). Kot starodavna dedi\xc5\xa1\xc4\x8dina Nelip\xc4\x8di\xc4\x87ev se omenja tudi utrdba Kami\xc4\x8dac na Krki. Nekaj \xc4\x8dasa so bili med najmo\xc4\x8dnej\xc5\xa1imi plemi\xc4\x8di na Hrva\xc5\xa1kem._NEWLINE_Prvi Nelip\xc4\x8di\xc4\x87 (Neliptius), Nelipac I., se v virih omenja leta 1244, ob prilo\xc5\xbenosti sklepanja miru po dvoletni vojni med Trogirom in Splitom, v kateri je Nelipac I. sodeloval na strani Trogira. Njihovi zgodovini pa je mogo\xc4\x8de povezano slediti \xc5\xa1ele od \xc5\xa1tirinajstega stoletja, ko se za\xc4\x8denja njihov veliki vzpon. To je bil tudi \xc4\x8das, ko se je rodbina cepila na dve veji: kninsko in klju\xc5\xa1ko (po utrdbi Klju\xc4\x8d pri Drni\xc5\xa1u). Na \xc4\x8delu prve veje je bil vojvoda Nelipac II., druge pa njegov brat Isan.\n_START_SECTION_\nNelipac II.\n_START_PARAGRAPH_\nNelipac II. (\xe2\x80\xa01344) je najprej priznaval oblast \xc5\xa0ubi\xc4\x8d-Bribirskih banov, na katerih dvoru je vr\xc5\xa1il pomembne slu\xc5\xbebe in ki so mu zagotovili vojvodski naslov. Leta 1322 pa se je pridru\xc5\xbeil hrva\xc5\xa1kim plemi\xc4\x8dem, ki so se uprli hrva\xc5\xa1ko-dalmatinskemu banu Mladenu II. in ga skupaj s slavonskim banom Ivanom Baboni\xc4\x87em premagali pri Blizni. Ko je neposredno po tej zmagi ogrsko-hrva\xc5\xa1ki kralj Karel I. za\xc4\x8del uveljavljati na Hrva\xc5\xa1kem svojo centralisti\xc4\x8dno oblast, se je temu del hrva\xc5\xa1kega plemstva pod vodstvom Nelipca II. uprl in iz Knina pregnal kraljevo posadko. Nelipac je prevzel oblast nad Kninom, ki je postal njegova rezidenca._NEWLINE_Vendar to ni bilo v\xc5\xa1e\xc4\x8d drugim mo\xc4\x8dnim knezom. Proti njemu so se zdru\xc5\xbeili knezi Bribirski in Kr\xc5\xa1ki, mesto Zadar in bosanski ban Stjepan II. Kotromani\xc4\x87. Na Nelip\xc4\x8devi strani so bili knezi Kurjakovi\xc4\x87i, knez Livna Juraj Mihovilovi\xc4\x87 in mesti Trogir in \xc5\xa0ibenik. V spopadu junija 1324 so slednji zmagali in ponovno poleti 1326 proti slavonskemu banu Mikcu Mihajlovi\xc4\x87u in Stjepanu II. Kotromani\xc4\x87u. Nelipac je postal najmo\xc4\x8dnej\xc5\xa1i plemi\xc4\x8d v ju\xc5\xbeni Hrva\xc5\xa1ki, ki je do njegove smrti ostala zunaj dosega kraljeve oblasti. Nelipac je postal leta 1327 knez Splita._NEWLINE_Bene\xc4\x8dani so Nelipca podpirali, dokler je nasprotoval kralju. Ko pa je leta 1336 zavzel Ostrovico, rezidenco Pavla II. Bribirskega, so se ustra\xc5\xa1ili, da bo postal premo\xc4\x8dan, podprli Pavla in dosegli, da mu je Nelipac trdnjavo vrnil. Leta 1338 je Nelipac odbil \xc5\xa1e en napad bosanskega bana na Knin.\n_START_SECTION_\nIvan\n_START_PARAGRAPH_\nTakoj po Nelip\xc4\x8devi smrti (1344) je mladi ogrsko-hrva\xc5\xa1ki kralj Ludvik I., ki je leta 1342 nasledil o\xc4\x8deta, poslal vojsko pod poveljstvom slavonskega bana Nikole I. Bani\xc4\x87a nad Knin, ki ga je branila Nelip\xc4\x8deva vdova Vladislava (iz rodbine Kurjakovi\xc4\x87ev) z mladoletnim sinom Ivanom. Posadka mesta je bana odbila. Leta 1345 pa je pri\xc5\xa1el pred Knin s svojo vojsko Ludvik osebno in primoral Vadislavo k predaji. Nelip\xc4\x8di\xc4\x87em je oprostil "dolgotrajno nezvestobo", jim odvzel mesta Knin, Po\xc4\x8ditelj, Srb, Ostrog in Unac, pustil pa jim je Sinj s cetinsko \xc5\xbeupanijo, Bre\xc4\x8devo s Kanjeva\xc4\x8dkim poljem in staro trdnjavo Kami\xc4\x8dac ob Krki._NEWLINE_Dokumenti kasneje omenjajo Ivana (\xe2\x80\xa01378/79) najpogosteje v povezavi z razli\xc4\x8dnimi spori v Cetini in z njegovim ropanjem okolice Klisa, Splita, Trogira in \xc5\xa0ibenika. V sporu med Ludvikom I. in Bene\xc4\x8dani je bil na strani Ludvika, ki ga je po zadrskem miru (1358) imenoval za "kneza Sane in Vrbasa". Ludvik mu je leta 1372 dal v zameno za nekatera druga mesta Novi na Neretvi in Imotski s kne\xc5\xa1tvom v delu Huma. Ivan je imel sina Ivani\xc5\xa1a in h\xc4\x8der Jeleno, ki se je prvi\xc4\x8d poro\xc4\x8dila z vojvodo Hrvojo Vuk\xc4\x8di\xc4\x87em Hrvati\xc4\x87em in drugi\xc4\x8d z bosanskim kraljem Stjepanom Ostojo.\n_START_SECTION_\nIvani\xc5\xa1\n_START_PARAGRAPH_\nIvani\xc5\xa1 (\xe2\x80\xa01434) je igral pomembno vlogo v politi\xc4\x8dnem \xc5\xbeivljenju Hrva\xc5\xa1ke: ve\xc4\x8dkrat je bil knez Trogira, knez \xc5\xa0ibenika in do\xc5\xbeivljenski knez Splita. Sam se je proglasil za bana Dalmacije in Hrva\xc5\xa1ke. V sporu za ogrsko-hrva\xc5\xa1ki prestol je najprej podpiral Ladislava Neapeljskega; leta 1406 pa je sklenil zvezo s knezom Nikolo IV. Kr\xc5\xa1kim, ki ga je pridobil za stran Sigismunda Luksembur\xc5\xa1kega. Leta 1411 je objavil zaroko med svojo h\xc4\x8derjo Katarino in Nikolovim sinom Ivanom VI. (An\xc5\xbeem). Po smrti Hrvoje Vuk\xc4\x8di\xc4\x87a Hrvati\xc4\x87a je dobil od svoje sestre Jelene Omi\xc5\xa1 in se je kasneje v dokumentih podpisoval tudi s knezom omi\xc5\xa1kim in ramskim. Ni imel mo\xc5\xa1kega potomca. Ker je slutil, da bo Sigismund po njegovi smrti posegel po posestih Nelip\xc4\x8di\xc4\x87ev, je posinovil zeta in potem izposloval pri kralju dovoljenje, da sme prepustiti svoji h\xc4\x8deri dedi\xc5\xa1\xc4\x8dino rodbine, ker se je iz\xc4\x8drpal "brane\xc4\x8d kraljestvo pred Turki in Bene\xc4\x8dani". A kralj ni dr\xc5\xbeal besede; po Ivanu\xc5\xa1evi smrti (1434) je poslal proti Ivanu VI. bana Matka Talovca z vojsko. Ivan VI. je v boju padel (1436), Sigismund pa je dedi\xc5\xa1\xc4\x8dino Nelip\xc4\x8di\xc4\x87ev podelil svojim prista\xc5\xa1em; najve\xc4\x8dji del je pripadel Talovcem.\n_START_SECTION_\nKlju\xc5\xa1ka veja\n_START_PARAGRAPH_\nIsanova veja Nelip\xc4\x8di\xc4\x87ev je sprva \xc5\xbeivela v trdnjavi Klju\xc4\x8d. Zaradi pritiska Bene\xc4\x8danov je v prvi polovici 14. stoletja prenesla svoj sede\xc5\xbe v Ne\xc4\x8dven._NEWLINE_Kneza Isana je leta 1335/36 nasledil sin Konstantin (\xe2\x80\xa0 pred 1375), ki je bil ka\xc5\xa1telan v Skradinu in se je skupaj s stricem Nelipcem II. bojeval proti Bene\xc4\x8danom in Bribircem._NEWLINE_Konstantinov sin, Nelipac III., tudi ka\xc5\xa1telan v Skradinu, je bil zvest Sigismundov prista\xc5\xa1. Leta 1388 se je povezal s Splitom, \xc5\xa0ibenikom in knezi Ugrini\xc4\x87i ter se skupaj z njimi boril na Sigismundovi strani proti kralju Tvrtku I. in vranskemu priorju Ivanu Pali\xc5\xbeni. V virih se zadnji\xc4\x8d omenja leta 1396._NEWLINE_V 15. stoletju so Nelip\xc4\x8di\xc4\x87i poznani tudi v srednjeve\xc5\xa1ki Slavoniji; nekateri zgodovinarji jih povezujejo s klju\xc5\xa1kimi Nelip\xc4\x8di\xc4\x87i.'